Kurt Kirkegaard (V), 2006-05-23:
Jeg mener, at det er vigtigt, at vi fastholder den vedtagelse fra 2005, hvor vi forfølger målsætningen om, at vi skal understøtte ulandene, men at vi også ved, at der er forskel på de ulande, vi forhandler med; der er nogle ulande, som har mulighed for at give åben adgang til industri produktion.
Og set i det lys mener jeg stadig væk, at det er den rigtige vej, vi forfølger, og at vi har meget stor fokus på fortsat at understøtte de underudviklede lande, specielt i Afrika.
Jeg vil gerne takke Enhedslisten for at have taget initiativ til den her forespørgsel.
Det er altid godt at være i dialog, og det er et af de meget vigtige emner, vi skal have debatteret her.
Jeg er helt sikker på, at vi alle her ønsker, at der kommer et resultat ud af de forhandlinger, der har været indtil nu, selv om de ikke har været lette.
Der er mange hensyn og knaster undervejs, og der skal findes fælles fodslag.
Vi har med mange forskellige lande at gøre, som hver især har deres egne og tit meget forskellige interesser.
Jeg synes, at vi fra Danmarks side er nået meget langt, og at vi gør meget for at skabe større lighed i hele verden.
Fra Venstres side er der mange områder, hvor vi gerne vil arbejde frem imod en bedre løsning.
Vi ønsker, at eksportstøtten fjernes, både når vi taler mængder, og når vi taler værdi.
Vi ønsker at arbejde på, at den afvikles inden år 2010.
Samtidig vil vi arbejde på, at andelen af følsomme landbrugsprodukter begrænses hen imod 1 pct.
Vi bør også sikre, at der sker så lille en handelsforvridning som muligt, og at den helst fjernes helt.
Toldreduktioner for både landbrug og industrivarer vil vi også kæmpe for at opnå.
Samtidig må vi konstatere, at der f.eks. i et område som Afrika desværre også er en intern toldmur, som begrænser landenes egne handelsmuligheder.
Der er slet ingen tvivl om, at de lande, som kommer med i den globale samhandel, vokser hurtigere end de lande, som vælger at isolere sig og holde sig for sig selv.
En mere fri og fair verdenshandel er i mine øjne den rigtige og den bedste vej at gå for at sikre, at de mest fattige lande bliver hjulpet på vej.
Selv om vi fra dansk side har taget store skridt for at fjerne fattigdommen, er der stadig mange områder, hvor vi kan tage fat.
Den frie handel er nøglen; den vil nemlig komme det enkelte menneske til gavn, og den vil især komme de mennesker, som bor i udviklingslandene, til gavn.
Yderligere handelsrelateret bistand skal være med til, at de mest fattige lande hurtigere bliver uafhængige og får en bæredygtig økonomi.
Slutmålet for os alle må være, at udviklingslandene kommer så godt i vej, at de på sigt kan klare sig uden bistand.
Vi håber, at det vil lykkes, og jeg synes, det har en meget stor betydning, at vi står sammen og bakker det op.
Jeg vil derfor gerne på vegne af Venstre, Socialdemokratiet, Dansk Folkeparti, Det Konservative Folkeparti, Det Radikale Venstre og Socialistisk Folkeparti fremsætte følgende: Forslag til vedtagelse
»Folketinget bekræfter vedtagelse nr. V 6 af 8. november 2005 og sin støtte til det multinationale handelssystem.
Danmark må i EU aktivt arbejde for, at alle rige lande giver større indrømmelser til ulandene, så hensigten om en WTO-udviklingsrunde nås.
Målet er, at – »Alt undtagen våben«-initiativet forbedres og tilbydes af alle ilande fra 2008, – handelsforvridende støtte til bomuldsproduktion i ilande reduceres som forudset i Hongkong-ministererklæringen med henblik på fuld afvikling af al støtte på længere sigt, – størstedelen af al eksportstøtte – målt både i mængde og værdi – afvikles inden 2010, – andelen af følsomme landbrugsprodukter begrænses mod et slutniveau på 1 pct., og anvendelse af grøn boks præciseres med henblik på at forhindre handelsforvridende effekt, – de fattige ulande, der ellers taber på aftalen, kompenseres, – toldreduktioner for landbrug og industrivarer sker ud fra bundne satser, og ilandene påtager sig større reduktioner end ulandene, – ulande sikres adgang til at beskytte egenproduktion af basisfødevarer og industriopbygning.«